Deventer
Store norske leksikon,Geografi,Verdens geografi,Europa,Nederlands geografi
Deventer er en by i Nederland, i provinsen Overijssel. Byen ligger ved den seilbare elva IJssel, 15 kilometer nordøst for Apeldoorn, og har 101 236 innbyggere (2021). Her er det produksjon av tepper og tapeter, sykler, støpegods, honningkaker med mer. Deventer er ei elvehavn med livlig trafikk, og har et kjent skøytestadion. Gamle byggverk i byen er Grote Kerk, påbegynt på 1000-tallet, rådhuset fra 1200-tallet og et gotisk veiehus fra 1528.
Historie Stedet Deventer nevnes allerede på 700-tallet. I senmiddelalderen hadde byen ei rik tid som medlem av Hansaen, med stor omsetning blant annet av tørrfisk, livlig forbindelse med Bergen og fem markeder hvert år. Lekmannsbevegelsen Brødre av det felles liv (1300-tallet) utgikk fra Deventer. Både Thomas à Kempis, Erasmus av Rotterdam, den senere paven Hadrian 6 og den tyske filosofen og biskopen Nicolas av Kues studerte ved den berømte latinskolen i Deventer. Les mer i Store norske leksikon Nederland Nederlands geografi Nederlands historie